În această dimineață, polițiștii prahoveni care desfășurau activități de supraveghere și control al traficului rutier în comuna Păulești, au oprit un autoturism condus de un bărbat de 53 de ani, din orașul Băicoi.
În urma verificărilor efectuate în bazele de date polițiștii au constatat faptul că bărbatul figurează cu permisul de conducere "Anulat".
Întrucât bărbatul în cauză emana halenă alcoolică a fost testat cu aparatul etilotest care a indicat valoarea de 0,13 mg/l alcool pur în aerul expirat.
"Cercetările sunt continuate de către polițiști în cadrul unui dosar penal, deschis sub aspectul săvârșirii infracțiunii de conducere a unui vehicul de către o persoană al cărui permis de conducere a fost anulat" au transmis reprezentanții IPJ Prahova.
Anul trecut, bărbatul respectiv a fost condamnat, pe fond, la plata unei amenzi penale de 7200 de lei, reprezentând 180 de zile – amendă, pentru că a fost prins în trafic conducând un autoturism sub influența alcoolului.
Astăzi, polițiștii au cerut procurorului să solicite instanței arestarea preventivă a individului, însă procurorul de caz a decis cercetarea acestuia în stare de libertate.